**ABĖCĖLĖS ŠVENTĖ**

**Mokytoja:**

Kažkur toli yra šalis.

Tokia graži, miela.

Tenai gyvena pasaka

Ir netgi ne viena.

Ten pamotė su Sigute,

Tenai pikčiurna Vilkas.

Tenai iš baimės patvory

Vis dreba kiškis pilkas.

Aš paslaptį atskleist galiu

Kas ta šalis yra.

Juk Jūs ir ji geri draugai,

O vardas jos - KNYGA.

Čia pasakų namai,

Čia knygų išmintis,

Iš čia visi keliai

Į tolimas šalis.

Atverkime linksmai

Tas skambančias duris...

*Scenoje raidžių karalystė. Iš jos išeina ABĖCĖLĖS Karalienė.*

**Karalienė:**

Aš garbioji ABĖCĖLĖ –

Visų raidžių karalienė.

Aš kasmet lankau puikius

Šios mokykos pirmokus.

Su manim žygiuoja raidės,

Išmintingosios dukraitės.

Jas visas vaikai pažįsta

Ir skaitydami neklysta.

Dirbot, plušot, netingėjot,

Raidę prie raidelės dėjot.

Daug dainavot, šokot, piešėt,

Pasakas į klasę kvietėt.

Tiek darbelių jau nuveikus,

Šventę šią pradėti laikas.

Šiandien, mano raidelės, parodykit viską ką galite, nes šventė šita juk jums paskirta.

*Už durų pasigirsta triukšmas ir šauksmai. Ateina Malvina ir Buratinas.*

**Buratinas:** Nenoriu, nenoriu, nereikia man tos mokyklos, nereikia raidžių. Aš noriu dūkti ir išdykauti!

**Malvina:** Bet pažiūrėk, Buratinai, kur mes pakliuvome.

**Buratinas:** Tikrai... Koks keistas namas ir jo gyventojai.

**Malvina:** Einam arčiau. O tu, Buratinai, gražiai pasisveikink. Mudu tuoj sužinosime kur pakliuvome.

**Buratinas:** Laba diena su žąsiena.

**Malvina:** Atleiskit *(timteli Buratiną).* Laba diena, didingoji Karaliene. Būtų malonu, jei pasakytumėt, kokia čia pilis.

**Karalienė:** Laba diena Malvina ir Buratinai. Aš jus pažįstu seniai, nes jūs gyvenate mano knygų šalyje. Aš labai džiaugiuosi, kad atsivedei Buratiną, Malvina. Mano raidelės padės jam daug ką išmokti.

**Buratinas:** Aš nenoriu, nenoriu, nenoriu. Tuoj bėgsiu iš čia.

**Malvina:** Buratinai, juk tu mano draugas ir aš labai noriu, kad tu pasimokytum. Pasakyk, kad sutinki.

**Buratinas:** Gerai, maloningoji karaliene, aš mokysiuos...

**Karalienė:** Kaip puiku. Tada tuoj ir pradėsim. Raidelės, pasirodykit, prisistatykit.

***Daina „Abėcėlė“***

**Buratinas:** , A – A, Bė – Bė , Cė – Cė... Ar jau galime eiti, Malvina, aš jau viską išmokau...

**Malvina:** Dar ne, Buratinai. Paklausykime, ką papasakos mums raidelės.

**A:**

Abėcėlėj – A – pirma stovi išdidi, rimta.

Ištaria mane visi ir maži, ir dideli.

Taria a – a – a Algiukas, jam nėra dar nė metukų.

A – a – a mums dainuoja jo mama.

*Įeina raidelė M.*

**Buratinas:** Dvi stačios lazdelės lyg medžiai miške.

Dvi kitos lazdelės lyg perlūžo čia.

Kaip tave vadina, raidele keista?

**M:**

Aš esu raidelė M.

Jei manęs nebūtų, vietoj Mūsų tartų ūsų,

Vietoj mokykla – okykla.

Ar be manęs suprastų mokiniai, ką saulė sako jiems linksmai?

„Ažas okinį, etas okyklon“

Nesupratote? Aš jums padėsiu.

„Mažas mokiny, metas mokyklon“.

**Malvina:** raidę M dabar pažinsim, su kitom nesumaišysim.

*Raidės A ir M sustoja greta.*

**Buratinas** *(skaito):* MA.

*Įbėga dar dvi raidelės A ir M ir sustoja greta jau stovinčių.*

**Buratinas** vėl skaito: MAMA. Vaje, kaip įdomu, aš jau moku skaityti.

**M** (antroji):

Kas švelnumą, kas paguodą

Man kiekvieną dieną duoda?

Kas man atneša jaukumą

Per žiemos sidabro dūmą?

Tyliai žingsnį žengdama,

Meiliai žodį tardama,

Ir švelnumą, ir jaukumą –

Viską atneša Mama.

**A** (antroji):

Kas išmokė pirmą žodį,

Pirmą raidę kas parodė?

Kas lyg skrynią man atvožė

Tėviškėlės mielą grožį?

Tyliai žingsnį žengdama,

Meiliai žodį tardama,

Visą žemę, visą žemę –

Man juk atneša Mama.
**M** (pirmoji):

Nieko nieko brangesnio
Neturiu už tave.
Tu už džiaugsmą skaidresnė,
Tu – labiausiai sava.
Tu kaip rytas man, mama, -
Nuo tavęs man šviesu:
Kad esi mūsų žemėj,
Tai ir aš čia esu.

**A** (pirmoji):
Tau, mamyte,
Pievų gėlę
Vėjas glosto sparneliu.
Čiulba rytą
Vyturėliai
Virš miškų, laukų žalių…

Tau, mamyte,
Skamba gojai,
Mirga pievų žaluma.
Tau kas rytą
Aš dainuoju:
- Būk laiminga, būk linksma.

***Daina „Mamai“***

*Įbėga raidės T Ė V E L I S.*

**T:**

Tėvyne - tu mano, tu mūsų visų.

Man dainą dainuoji motulės balsu.

Į didelį kelią, tėvyne, vedi.

Tu – mano krūtinėj, tu – mano širdy.

**Ė:**

Ėmė pelėda šarkos prašyti:

-Šarka, išmokyk mane rašyti.

Šarka melagė jai pažadėjo...

Tačiau melagė žodžio netesėjo.

Dabar pelėda reikia nereikia,

Ką tik sutikus šarką vis peikia:

* Oi ta melagė. Ir kaip jai negėda

Šitaip apgauti dorą pelėdą...

**L:**

Lapė bėga per kiemelį.

Lapė nešasi maišelį.

Labas rytas tau, Gaideli,

Lįsk laputei į maišelį.

Aš – linksma raidelė L.

**V:**

Tarsi vasara žavi, aš vaikystės raidė V.

Sveikinu dangaus židrynę, Žemę, gėlę ir Tėvynę.

Sveikinu laukų takus ir labai gerus vaikus.

**I** (pirmoji):

Inkilaitį inkilėlį Ignas obelin įkėlė.

Ryt ryte, išaušus dienai, inkile gyvens varnėnai.

Į medelį panaši su tašku raidelė i.

Nors nesu pati dailiausia, bet visiems reikalingiausia.

**S:**

Sveikinkit Saulę, visų karalienę.

Viena šiam pasauly ji šildo visus.

Be meilės ir saulės nuvystų gėlės,

Be jos spindulių neaugtų žmogus.

**E**: (mergaitė)

Ežį aš radau miškely, ežio kailis nešvelnus.

Ežio adatėlės aštrios, bado jis jomis visus.

Ei, ežy, ežy, ežy! Kiek spygliukų tu turi?

Keletą spygliukų duok, E raidelę sudėliok.

**Buratinas:** S-T-A-L-E-L-I-S... S-T-O-G-E-L-I-S... Aaaa, TĖVELIS!

**T:**

Tėti, tėti, būk šalia,

Tėti tėti – visada.

Apkabink, kai man sunku,

Nuramink, kai aš liūdžiu.

**Ė:**

Pasakyti tau „myliu“

Man taip lengva ir smagu.

Žaisti su tavim patinka

Krėsti pokštus mums taip linksma.

**V:**

Kai bus liūdna tau kada,

Būsiu prie tavęs šalia,

Ir žinok, kad tu brangus,

Mylimiausias man žmogus!

**E:**

Tau, tėveli, dovanoju nupieštą gėlytę,

Kad primintų tau mane, mažąją mergytę.

**L:**

Man patinka šokinėti čia, ant tavo kelių.

Ir ramiai ramiai sėdėti ant šiltų rankelių.

**I** (pirmoji):

Man patinka, kai laikau šiltą tavo delną

Ir labai rimtai sakau šį žodelį švelnų.

**S:**

Ačiū, Tėti, kad esi tvirtas toks ir drūtas.

Aš tave labai myliu (toks jau mano būdas).

***Daina „Tėtuk, aš dar mažytė“***

*Įeina raidės O, Č, U.*

**O:**

Obelelėlė ošia ošia.

Obelėlė sodą puošia.

Oi, kiek daug obels vaikų

Obuoliukų ant šalų.

Obuolėliai tuoj prinoks,

O prinokę žemėn šoks. Op!

**Č:**

Dailią išriestą kepurę

Raidė Č, žinokit, turi.

Ji gaivus čiobrelių kvapas,

Ji stiprus, aštrus česnakas.

**U:**

Verčias kūliais upeliukas.

Garsiai spygauja varliukas bešokuodamas krantu:

- Pasiimk mane kartu! Letenėlės man suskirdo!

Upeliukas neišgirdo...

Šauk nešaukęs jį balsu – upeliukas be ausų...

*Raidės sustoja ir sudaro žodį M O Č I U T Ė.*

**Buratinas** *(skaito): Na, Šitą žodį aš perskaitysiu laisvai: MOOOČIUUUTĖĖĖ.* MOČIUTĖ.

**O:**

Ant močiutės kelių

Šildžiausi maža.

Jos gera rankelė

Glostė vis mane.

Prie močiutės skruostų

Glausdavaus dažnai, -

Kas mane paguostų,

Jeigu ne jinai.

**Č:**

Kiek pasaulyje vaikučių – tiek juos mylinčių močiučių.

Bet aš štai ką jums sakau – jos ne tokios kaip seniau.

Skuba, bėga kaip ir mamos, nori būti gražios damos.

Nenešioja jos skarelių ir sijonai iki kelių.

**U:**

Visos jos labai skirtingos, bet kažkuo vis ypatingos:

Jos mokyklose mokina, pačios mokytis ketina.

Kartais stato mums namus, braižo tiltus ir kelius...

**Č:**

Taip, pasikeitė nočiutės – be prijuostės, be skarutės...

Viena liko iš anksčiau – myli mus kaip ir seniau.

***„Smagus“ šokis.***

*Įeina raidelės E, N.*

**E:**

Egle, eglele,
Iš kur tu žalia?
Kodėl nepagelto
Šakelių šviesa?
Kodėl nepabiro
Spyglelių rasa?
Eglė prabilo
Didžiulėj pusny:
- Kad žiemą budėčiau,
Kai tu ateini.

**N:**

Pastačiau aš naują namą –

Nei per aukštą, nei per žemą.

Nei per tumpą, nei per ilgą –

Du langai prieš saulę žvilga.

Naujas namas pastatytas,

Naujos durys padarytos.

Naujas langas, naujas stogas – namas visiškai neblogas.

**S** (antroji):

Su raidėm tos kaladėlės –

Tai spalvota abėcėlė.

Aš galiu sudėti žodį,

Man tėvelis jau parodė.

Dėsiu raidę prie raidės,

Mano žodis tuoj skambės.

Viens ir du, viens ir du,

Mano žodis be klaidų.

*Raidės vėl sustoja ir sudaro žodį S E N E L I S.*

**Buratinas:** Senelis.

**E:**

Brangus Seneli, būki sveikas
Ir šimtą metų nugyvenk!
Matai, užaugau — jau ne vaikas,
Ir nebijau visai pasent…
Tu nesiskundi dėl sveikatos,
Močiutei „nesuki galvos”,
Kad bėga dienos pilkos, prastos,
Kad nieks jaunystės neatstos…

**N:**
Koks nuostabus esi, Seneli -
Jaunesnis Tu už mus visus!
Nei Tau pilvuką naktį gelia,
Nei Tu būni kada rūstus…
Kur tas gyvybės eliksyras,
Kad likčiau aš, kaip Tu – toks vyras!

***Vaikai groja dūdelėmis***

**Buratinas:** Mokytis, mokytis, mokytis... O kam to reikia?

**Malvina:** Užduokime šį klausimą šioje salėje sėdintiems svečiams*. (Kreipiasi į salėje sėdinčius žiūrovus)* Ar padėsite Buratinui sužinoti daugiau apie mokslą?

*Rodomos skaidrės. Juose reikia patarlių apie mokslą pradžioms surasti pabaigas.*

**Buratinas:**Aaaa... Mokykis kol jaunas... O aš dar visai jaunas, todėl mokykimės toliau!

*Įeina raidelės Š, I, R, K, Y, K.*

**Š:**

Štai šarkelė varnelė išskrido pro langelį

Ir savo vaikus kviečia dirbt darbelius:

* Štai šitas girnas kalė, šitas vaikas grūdus malė,
* Šitas vaikas tešlą minkė, šitas vaikas blynus kepė,
* O mažiausias, tas lėčiausias, blynelius dalino:

„Tau blynelis, tau blynelis“.

**R:**
Raganosi, smailianosi, kam kraipai tu ragą – nosį?

Ant kaktos nėra ragų... Ar be jų tau nebaugu?

* Kam gi man sunkios naštos ant aukštos, kietos kaktos?

Kam man tų ragų dviejų? Aš stipruolis ir be jų!

**K** (pirmoji):

Katinėlis olia – lia, šoko trypė su pele.

Su maža, su gražia prie urvelio garaže.

Būtų gal graži pora, bet pelytės jau nėra...

Tai mįslė, tai mįslė... Kurgi dingo ta pelė?

Šokis baigėsi liūdnai... Nieks nežino kur jinai...

Gal urve, gal urve, o gal katino pilve?

**K** (antroji):

Kiškis turi batukus, tuoj jis pyškins per laukus.

Jo batukai keturi, striuku striuku pagiry.

Šunys loja prie namų... Kiškiui piškiui neramu...

Strykt kiškiukas į miškus ir nuspyrė batukus...

**Y:**

Ylą rado Motiejukas,
Ylos kotas buvo striukas.
Ylą rado, siūs batelį,
Yla dūrė į pirštelį.

**I** (antroji):

Išmoki, vaileli, žodelį ištarti.

Išmoki, vaileli, rašyt jį ir gerbti.

Išmoki, vaileli, knygelę vartyti.

Išmoki, vaikeli, širdim ją skaityti.

**Buratinas:** Taip... Kad mokytis reikia, aš jau supratau... O kas svarbiausia, kai nori ko nors išmokti? Kas gali padėti mokytis?

*Raidės sustoja ir sudaro žodžius ŠEIMA IR MOKYKLA.*

**Malvina:** Mokytis padės visada ŠEIMA IR MOKYKLA.

**Buratinas:** Mokyklėlė man šiandien parodė, kaip pabudinti knygoje žodį. O ko joje dar galima išmokti?

*Įeina mokinys. Jam ant karūnėlės užrašas „Pirmokas“.*

**Pirmokas:**

Raideles gražiai rašyti, dangų mėlyną paišyti,

Šokti, piešti ir dainuoti, apie kosmosą svajoti.

Apie brūkšnį ir taškus ir kodėl kieme lietus...

Prie dviejų pridėti du, skiemenis skaityt kartu.

Rasti grįžulo ratus, šiaurę, rytus ir pietus.

Kuo daugiau draugų turėti ir visus karštai mylėti...

**Malvina:** Ačiū, garbioji ABĖCĖLE, kad supažindinai mus su savo puikiomis raidelėmis.

***Daina „Tėvynė“***

***Bendras šokis***

*Suteikiamas sveikinimo žodis aštuntokams.*

**1 Aštuntokas:** Sveikiname jus tapus mūsų mokyklos pilnateisiais mokiniais ir prašome duoti Tikro Mokinio pasižadėjimą.

**2 Aštuntokas:** Kartokite paskui mane:

* Neklausyti mokytojos,
* Per pamokas šūkauti, bėgioti,
* Su vyresniais nesisveikinti,
* Skųsti draugus,

Pasižadame, kad šių pažadų niekada netesėsime, o visada:

**1 Aštuntokas:**

* Rūpestingai atliksiu „Pabaigtukus“,
* Nevėluosiu į pamokas,
* Saugosiu mokyklos turtą,
* Niekuomet nemeluosiu,
* Susikaupęs dirbsiu per pamokas,
* Saugosiu knygeles,
* Užjausiu draugą,
* Padėsiu nelaimėje,
* Aš stengsiuosi užaugti geru žmogumi.

*Aštuntokai įteikia pažymėjimus. Juose eilėraštis:*

Palesinti paukštį.

Priglobti paklydusį šunį.

Ir sapną pašaukti

Siūbuojantį eglės viršūnėj.

Dar smėlio dėžėj

Sutaisyti sulaužytą lėlę.

Pareiti – išeiti –

Sustot pakely valandėlę.

Pakalbint gražiai

Mūsų kiemą bešluojančią sargę.

Sugrįžus namo –

Apkabinti močiutę – ji verkia...

Jau baigias diena,

O darbelių darbų dar nemąžta...

Nespėjau ir vėl atsiūlėti lovatiesės krašto.

Jau supasi sapnas

Pamėlusios eglės viršūnėj –

Palesinti paukštį...

Priglobti paklydusį šunį...

*Suteikiamas žodis mokyklos Direktorei*

**Daina „gatvės muzikantas“**